KIRJALLINEN KYSYMYS E-3451/00 esittäjä(t): Nicole Thomas-Mauro (UEN) komissiolle. Lemmikkieläinten ei-kaupallinen kuljettaminen.



Virallinen lehti nro 163 E , 06/06/2001 s. 0123 - 0124



KIRJALLINEN KYSYMYS E-3451/00 esittäjä(t): Nicole Thomas-Mauro (UEN) komissiolle (7. marraskuuta 2000) Aihe: Lemmikkieläinten ei-kaupallinen kuljettaminen Weilin raportissa (henkilöiden vapaata liikkuvuutta käsittelevä korkean tason työryhmä) todettiin, että henkilöiden vapaata liikkuvuutta haittaavat vielä lukuisat esteet. Unionin yhteensä 370 miljoonasta kansalaisesta kaikkiaan 5,5 miljoonaa henkeä, noin 1,5 prosenttia, on asettunut asumaan johonkin toiseen jäsenvaltioon, kuin siihen missä on syntynyt. Määrä on pieni, mutta sen vaikutus on hyvin merkittävä. Komissio on ilmoittanut, että sillä on henkilöstöpulan takia vaikeuksia mm. LIFE-ohjelman hallinnoinnissa. Yksittäisissä jäsenvaltioissa hylätään vuosittain suuri määrä lemmikkieläimiä. Komissiota pyydetään, yllä mainitut tosiasiat huomioon ottaen, vastaamaan seuraaviin kysymyksiin: 1. Katsooko komissio, että ehdotus asetukseksi lemmikkieläinten ei-kaupallista kuljetusta koskeviksi terveyspoliittisiksi säännöiksi oli tarpeellinen? 2. Kuinka monia henkilöitä nämä säännöt koskevat? Onko komissio arvioinut, kuinka suureen määrään lemmikkieläimiä näitä sääntöjä sovellettaisiin? 3. Mitä kriteerejä komissio on käyttänyt, kun on kyse tehokkuudesta ja oikeudellisista prioriteeteista? 4. Mihin toimiin yksittäisen jäsenvaltion olisi ryhdyttävä vakavien terveysvaarojen uhatessa? David Byrnen komission puolesta antama vastaus (8. joulukuuta 2000) 1. Komissio katsoi, että oli tarpeen vahvistaa yhteisön tasolla lemmikkieläinten kuljettamisessa sovellettavat terveyttä koskevat vaatimukset. Kyseessä on yhdenmukaistamiseen tähtäävä asiakirja(1), joka perustuu eri jäsenvaltioiden nykyisiin säännöksiin. Sillä pyritään poistamaan kansalliset erityissäännöt, jotka eivät ole perusteltavissa eivätkä Euroopan kansalaisten käsitettävissä. 2. Ehdotetut säännökset eivät koske vain kotijäsenvaltionsa ulkopuolella asuvia kansalaisia vaan kaikkia, jotka matkustavat tai matkailevat koiransa tai kissansa kanssa asuinjäsenvaltionsa ulkopuolella. Yhdenmukaistamisehdotus koskee siis kymmeniä miljoonia Euroopan kansalaisia. 3. Yhdistyneen kuningaskunnan viranomaiset poistivat kissojen ja koirien karanteenin vuoden 2000 alusta osana kokeiluluonteista ohjelmaa. Tämä antoi komissiolle mahdollisuuden esittää lientyneessä ilmapiirissä yhdenmukaistamisehdotuksensa, joka ei ollut siihen saakka ollut mahdollinen. Komissio siis tarttui Yhdistyneen kuningaskunnan hallituksen historiallisen päätöksen myötä syntyneeseen tilaisuuteen ja ryhtyi yhdenmukaistamistoimiin, jotka se katsoi hyödyllisiksi, tarpeellisiksi sekä useimpien kannalta edullisiksi. 4. Hätätoimenpiteitä edellyttävän vakavan terveysvaaran uhka on otettu huomioon ehdotuksen 5 artiklan 3 kohdassa. Siinä säädetään nopeasta menettelystä, joka tällaisessa tapauksessa pannaan täytäntöön komission päätöksellä, kun pysyvä eläinlääkintäkomitea on lausunut näkemyksensä asiasta. (1) Ehdotus Euroopan parlamentin ja neuvoston asetukseksi lemmikkieläinten muuhun kuin kaupalliseen kuljettamiseen sovellettavista eläinten terveyttä koskevista vaatimuksista, KOM(2000) 529 lopullinen.